**5 ποιήματα**

# Νόστος

Τέτοιες στιγμές, απόγνωσης και πόνου,

της τιμωρίας που μ’ επέβαλε η ζωή,

μιας που με θάρρος εγώ τόλμησα να ζήσω

κι αυτή σαν άλλον Ίκαρο μου πήρε τα φτερά,

σε σκέφτομαι γυμνή, πως δίπλα μου ξαπλώνεις,

και με συμπόνια στο στόμα με φιλάς

Τα στήθη σου με τρόπο, πως φέρνεις πιο κοντά μου

κι από τις ρόγες σου ρουφάω απανεμιά

Πως δεν πειράζει στο αυτί μού ψιθυρίζεις

και το κεφάλι μου χαϊδεύεις στοργικά

Στο στήθος μου τα χείλη σου ν’ απλώνεις

ομοιοπαθητικά, τον πόνο να νικάς

Κ’ ύστερα, λίγο πιο 'κει, απ’ τ’ ομφαλό πιο κάτω

με παρρησία σιωπηλά, μου λες πως μ’ αγαπάς

Κι εν τέλει, προς παλιννόστηση

βυθίζομαι εντός σου ταπεινά

Και ‘συ, με των χεριών τις άκρες

εκεί, μετά τη μέση, προσφέρεις αγκαλιά.

# Έστω

Στις έρημες και πνιγερές της μοναξιάς τις νύχτες

Αυτής που σιγοτρώει τις ψυχές σπαρακτικά

Στη σκέψη μου εμφανίζομαι νεκρός και πεθαμένος

Το σώμα μου πως κείτεται άψυχο παγερά.

Όχι εκ φόβου τη ζωή μου να μη χάσω

Όχι πως θάνατο ποθώ κι επιθυμώ

Αυτοχειρίας όχι ιδεασμό εμμονικό

Μα κι ούτε κάποιου πλαίσιου μετά το φυσικό.

Αλλά σ’ ένα σενάριο λυτρωτικά στημένο·

Στου νεκροκρέβατου σκηνής μου το ξενύχτι

Με της κηδείας και ταφής μου εναλλάξ

Μαζί μ’ αυτές του θρήνου και καφέ παρηγοριάς.

Και σαδιστής εγώ ποτέ μου δεν υπήρξα

Ούτε υπέρ του δέοντος και μέτρου εγωιστής.

Όμως τα δάκρυα αδιαμφισβήτητης αγάπης

Μέσω μετάνοιας και συγχώρεσης μπορούν

Έστω και σ' ένα κόσμο άυλο να σώσουν

Απ’ όλους όσους θα ‘θελα κοντά μου να βρεθούν.

# Πρόσεχε

Πρόσεχε πονόψυχε, εσύ που χρέος θεωρείς

Ούτε πολέμιος σου κατηφής να απομένει

Και συνεπώς στο διηνεκές Λερναίες Ύδρες πολεμάς

Που την υπόληψη σου Ιφιγένεια ποθήσαν

Άνεμος μήπως ούριος στα νηνεμή πανιά τους πνεύσει

Ποτέ σου που δεν έμαθες χατίρι πως χαλνάνε

Κ ' έτσι εν γνώσει σου στο Καύκασο υπόσταση σου δέσαν

 Πρόσεχε μεγαλόψυχε

Φόβου και φθόνου δάκρυα δυσώδη όταν θα ρίξουν

Στων άθλων σου την είδηση Αλκμήνης μόνε γόνε

Και 'συ τείνεις το χέρι σου τον ώμο τους να φτάσεις

Μα φέροντας μειδίαμα αυτοί στραβά κοιτάξουν

Πρόσεχε πολύπαθε εαυτό μην αμφιβάλλεις

 Μα πιο μεγάλη προσοχή·

Μια στέγη αν μοιραζόσασταν σαν ήσουνα παιδί.

# Απάντηση

Με χέρια στις τσέπες,

βήμα αργό,

και σκυμμένο

κεφάλι·

θα τον συναντήσεις,

καθώς

θα προχωράς

στου γνόφου

το ενδότερο σου

μονοπάτι

Και θα

τον ρωτήσεις·

για να σου

απαντήσει,

απλώς,

απλώς πως

δε σ’ αγάπησε,

και μειδιώντας

να σε προσπεράσει.

# Αφειδώς

*Πρόσφερε απλόχερα σε όλους ανεξαιρέτως ακόμα και σ’ όσων:*

Δε θα άγουν σε ορθό

απαύγασμα τα κίνητρα

Μα σε μια λάμψη σύντομη

άμιλλας απευκταίας

Σ’ εκείνους που σ’ αγάπησαν

υπό προϋποθέσεις

Έχοντας μόνο κατά νου

μειλίχιες προσκτήσεις

Σε όσους υπαινίχτηκαν

τη μεταποίηση σου

Και στην πορεία φάνηκε

να υφέρπει η νομή τους

Σε εκείνον τον πολύξερο

τον άρτια μορφωμένο

–τον της αλήθειας παρασάγγας νοτισμένο–

Της σκωπτικής επίρρωσης

άπαυτα διψασμένο

Δώσε του πόνου και καημού

γνώση και νουθεσία

Διττής και όχι περιττής

μ’ ωφέλειας προσδοκία.